In nomine sancte et individue Trinitatis, amen. Quia labilis est hominum memoria, ego Aymo de Fulciniaco volo scripto teneri donum quod feci Deo et beate Marie et ecclesie Alpensi per manum domini Willelmi ejusdem ecclesie abbatis. Notum igitur sit omnibus quod ego Aymo, laudantibus fratribus meis Arducio Gebennensi episcopo, Radulfo, Guidono, Raymondo, dedi supradicte ecclesie absque ulla retentione perpetuo possidendam alpem que vocatur Dietma insuper omnia pascua in omni terra mea, tam in planis quam in nemorosis, ita ut monachorum Alpensium quecumque animalia libere et absque ulla exactione pascantur ubicumque voluerint etiam porci absque passonagio. Volens etiam eorum quietem meis prodesse, dedi et concessi ut ubicumque aliquid in omni potestate mea sive in agris, sive in vineis, sive in pratis possident omnino libere et absque ulla decimarum exactione deinceps perpetuo possideant. Hujus donationis testes sunt Radulfus frater meus, Raymondus patruus meus, Ludovicus de Conflens, Guillermus filius Guidonis de Lucingio, Petrus et Anselmus filii Pontii de Losserio, Petrus de Texeria et Petrus filius ejus, Guillermus de Sallanchia, Albericus frater ejus, et Saracenus. Actum est anno ab incarnatione Domini M° C° XL°.